Predkladacia správa

	Predkladaný materiál obsahuje návrh Dohody o prístupe Chorvátskej republiky 
k Stredoeurópskej dohode o voľnom obchode (ďalej len "prístupová dohoda"), ktorá zahŕňa výsledky bilaterálnych a multilaterálnych rokovaní medzi zástupcami krajín CEFTA a Chorvátskej republiky. Jej podpisom sa zóna voľného obchodu rozšíri o Chorvátsko, ktoré v článku 2 prístupovej dohody prijíma a bude uplatňovať Stredoeurópsku dohodu o voľnom obchode (CEFTA) v celom jej rozsahu.

Chorvátska republika oficiálne prejavila záujem o prístup k  CEFTA dňa 20. júla 2001. Ministri zodpovední za zahraničný obchod krajín CEFTA na zasadnutí Spoločného výboru (Bukurešť, 11. 10. 2001) skonštatovali, že chorvátska strana spĺňa kritériá pre prístup k CEFTA a súhlasili so začatím prístupových rokovaní. Predsedovia vlád krajín CEFTA na tohtoročnom summite (Bratislava, 14. 9. 2002) vyjadrili nádej, že prístupová dohoda bude podpísaná do konca roka 2002. 

Počas tohto roka sa k problematike prístupu Chorvátska k CEFTA uskutočnili tri kolá multilaterálnych expertných rokovaní, ktorých výsledkom je predkladaná prístupová dohoda. Pri príprave tejto dohody slovenská strana vychádzala z dosiahnutej úrovne liberalizácie bilaterálnych obchodných vzťahov, ktorú vymedzuje Dohoda o voľnom obchode medzi Slovenskou republikou a Chorvátskou republikou predbežne vykonávaná od 1. januára 2002. Platnosť tejto dohody sa skončí odo dňa predbežného vykonávania prístupovej dohody. 

	Prístupová dohoda obsahuje nové Protokoly 32, 33, 34, 35, 36 a 37 upravujúce liberalizáciu obchodu s priemyselnými výrobkami medzi zmluvnými stranami CEFTA a Chorvátskou republikou. Všetky krajiny CEFTA s výnimkou Rumunska sa v príslušných protokoloch zaviazali, že clá na dovoz priemyselných výrobkov budú zrušené odo dňa predbežného vykonávania tejto dohody. Rumunsko a Chorvátska republika sa počas bilaterálnych rokovaní dohodli, že ich vzájomný obchod nebude zaťažený žiadnymi colnými poplatkami s výnimkou veľmi obmedzeného zoznamu citlivých položiek, u ktorých budú colné sadzby postupne odstraňované počas 2-ročného prechodného obdobia.

	Dohoda o prístupe Chorvátskej republiky k CEFTA obsahuje aj výsledky bilaterálnych rokovaní o liberalizácii obchodu s agrokomoditami, ktoré sú zahrnuté v Protokoloch 38, 39, 40, 41, 42 a 43. Predstavitelia zmluvných strán CEFTA sa na  minuloročnom zasadnutí Spoločného výboru v Bukurešti dohodli, že príslušné strany môžu začať bilaterálne rokovania o úprave protokolov obsahujúcich koncesie v poľnohospodárskom obchode. Z tohto princípu sa vychádzalo aj pri rokovaniach s chorvátskou stranou. Slovenská, česká, bulharská, maďarská a slovinská strana pri bilaterálnych rokovaniach s Chorvátskou republikou zachovali systém koncesií, ktorý je založený na spoločných zoznamoch A (výrobky s nulovým clom uplatňovaným v rámci CEFTA) a B (výrobky so spoločným, zníženým clom uplatňovaným v rámci CEFTA) a na bilaterálnych zoznamoch C a D. Poľská republika a Rumunsko, odvolávajúc sa na výsledky minuloročného zasadnutia Spoločného výboru CEFTA,  počas prístupových rokovaní o liberalizácii agropotravinárskeho obchodu s Chorvátskom postupovali výlučne na bilaterálnom princípe. 

	Slovenská strana premietla poľnohospodárske koncesie zakotvené v bilaterálnej dohode o voľnom obchode s Chorvátskom do prístupovej dohody. U niektorých agropotravinárskych komodít úroveň liberalizácie prehĺbila. Ide o zníženie colných sadzieb a zvýšenie kvót na slovenský vývoz cukroviniek, margarínu, glukózy a fruktózy, ako aj ostatných čokolád. Slovenská a česká strana, vychádzajúc z princípov Zmluvy o vytvorení colnej únie, zachovali rovnaké dovozné colné sadzby a zlepšili podmienky pre dovoz chorvátskych cukroviniek, čokoládových výrobkov, cedevity a vegety. Výsledky rokovaní sú zahrnuté v Protokole 39. 

Prístupová dohoda obsahuje taktiež Protokol 7a, ktorý upravuje pravidlá pôvodu tovaru. Chorvátsko doposiaľ nie je začlenené do systému pan-európskej kumulácie pravidiel pôvodu tovaru. Z tohto dôvodu zatiaľ nie je možné medzi krajinami CEFTA a Chorvátskom uplatňovať Protokol 7 Stredoeurópskej dohody o voľnom obchode, ktorý je podľa nového Harmonizovaného systému 2002 upravený v Doplnkovom protokole 
č. 11 k CEFTA. Experti krajín CEFTA a Chorvátska sa preto dohodli na kompromisnom riešení spočívajúcom v uplatňovaní princípu intra-CEFTA kumulácie. Podľa neho sa v obchode medzi Chorvátskou republikou a jednotlivými krajinami CEFTA budú uplatňovať pravidlá pôvodu tovaru stanovené v samostatnom Protokole 7a. Riešenia navrhnuté v tomto protokole poskytujú všetky potrebné záruky toho, že tovar, ktorý získa preferenčný status pôvodu použitím kumulácie s Chorvátskou republikou, nebude následne exportovaný do Európskej únie (ani do tretích krajín, s ktorými Chorvátsko neuzatvorilo príslušné bilaterálne dohody) za preferenčných podmienok. Protokol 7a tvorí neoddeliteľnú súčasť Dohody o prístupe Chorvátska k CEFTA a bude sa uplatňovať vo vzťahu k Chorvátskej republike až do termínu jej začlenenia do systému pan-európskej kumulácie pôvodu tovaru. 

 V záverečných ustanoveniach prístupovej dohody sa navrhuje jej predbežné vykonávanie od  1. marca 2003. Podmienkou je, že Rumunsko, ktorého vnútroštátne predpisy neumožňujú predbežné vykonávanie dohôd, oznámi ostatným krajinám CEFTA a Chorvátsku v termíne do 1. februára 2003, že splnilo svoje vnútroštátne právne podmienky pre nadobudnutie platnosti tejto dohody. V tom prípade ju budú všetky zainteresované krajiny predbežne vykonávať od 1. marca 2003. Bilaterálne dohody o voľnom obchode uzatvorené medzi Chorvátskou republikou a príslušnými krajinami CEFTA sa nebudú ďalej vykonávať.  

Z  pohľadu celkového hodnotenia prístupovej dohody je zrejmé, že táto dohoda nemá priamy dosah na štátny rozpočet a verejné financie, nemá environmentálny vplyv a ani vplyv na zamestnanosť. Slovenská strana do prístupovej multilaterálnej dohody len premietla slovensko-chorvátske obchodné vzťahy, ktoré sú zakotvené v bilaterálnej dohode o voľnom obchode s Chorvátskom a platia od 1. januára 2002. Na základe uvedeného predkladaný materiál nemusí obsahovať doložku finančných, ekonomických, environmentálnych vplyvov a vplyvov na zamestnanosť. 

V prípade Dohody o prístupe Chorvátskej republiky k CEFTA ide o medzinárodnú hospodársku zmluvu všeobecnej povahy, teda o typ prezidentskej zmluvy, ktorej ustanovenia nemajú prednosť pred zákonmi Slovenskej republiky. Na nadobudnutie platnosti takejto zmluvy sa však vyžaduje súhlas NR SR.

Podpis Dohody o prístupe Chorvátskej republiky k CEFTA by sa mal na základe rozhodnutia Spoločného výboru a odporúčania predsedov vlád krajín CEFTA uskutočniť v druhej polovici novembra 2002 v Chorvátskej republike.